Papersnake/gushiwen huggingface dataset:
品令·露晞烟静
方千里（宋代）

露晞烟静。寂寥转、梧桐寒影。天际历历征鸿近。被风吹散，声断无行阵。秋思客怀多少恨。谩厌厌谁问。晕残兰炧香消印。梦魂长定。愁伴更筹尽。
腊日同朱学谕登翠麓亭
徐玑（宋代）

缓行循翠麓，凝睇俯清湾。
舟楫荐花外，江山夕照间。
天寒虽日短，岁晚亦身闲。
高树梅初发，与君相共攀。
和陶命子韵示津调官
吴芾（宋代）

我爱二龚，绝胜二唐。
克著清节，终始有光。
夫岂不知，伊傅在商。
相汤洎高，俱致明昌。
句
齐唐（宋代）

唯有梅花报春早，雪中传信过江干。
戏呈薛彝
皎然（唐代）

山僧不厌野，才子会须狂。何处销君兴，春风摆绿杨。
送李志全还乡
李若水（宋代）

半竿晓日明柳梢，飞沙眯眼东风豪。
之子北归颜色好，黄纸写敕蓝染袍。
只轮轧轧鸣长路，回首高风隔烟雾。
自怜不及路旁草，却解送君君到处。
齐天乐（吴兴郡宴遇旧人）
刘澜（宋代）

玉钗分向金华后，回头路迷仙苑。落翠惊风，流红逐水，谁信人问重见。花深半面。尚歌得新词，柳家三变。绿叶阴阴，可怜不似那时看。

刘郎今度更老，雅怀都不到，旧带题扇。花信风高，苕溪月冷，明日云帆天远。尘缘较短。怪一梦轻回，酒阑歌散。别鹤惊心，感时花泪溅。
立春後三日作
陆游（宋代）

拂面毵毵巷柳黄，穿帘细细野梅香。
春回江表常年早，日向山中特地长。
千古事终输钓艇，一毫忧不到禅房。
绿尊掩罢惟须睡，高枕看人举世忙。
荷花
湛道山（清代）

涌金门外凉生早，无数荷花斗娇好。
自怜贫病不出门，无奈心情被花恼。
夜来一雨愁思浓，晚看玉露垂庭草。
便须扶杖买兰舟，莫待红妆被霜老。
送王诗客庄依湖外使者
吴则礼（宋代）

问舍求田话昔时，共忧南北未安枝。
青山笑吾空成梦，白发怜君苦作诗。
风月谁教太潇洒，功名自是小差池。
要须附骥还金马，昼锦归来亦未迟。
送道士于千龄游南岳
崔涂（唐代）

物外与谁期，人间又别离。四方多事日，高岳独游时。

猿狖潇湘树，烟波屈宋祠。无因陪此去，空惜鬓将衰。
送濮阳录事赴忠州
李端（唐代）

成名不遂双旌远，主印还为一郡雄。赤叶黄花随野岸，

青山白水映江枫。巴人夜语孤舟里，越鸟春啼万壑中。

闻说古书多未校，肯令才子久西东。
应製赏花钓鱼
范仲淹（宋代）

万汇嘉亨日，皇心豫宴辰。
华林新濯雨，灵沼正涵春。
帝幄纷仙花，天钩掷锦鳞。
洋洋颁睿唱，赓颂浃簪绅。
赠崔公
张说（唐代）

我闻西汉日，四老南山幽。长歌紫芝秀，高卧白云浮。

朝野光尘紫，榛芜年貌秋。一朝驱驷马，连辔入龙楼。

昔遁高皇去，今从太子游。行藏惟圣节，福祸在人谋。

卒能匡惠帝，岂不赖留侯。事随年代远，名与图籍留。

平生钦淳德，慷慨景前修。蚌蛤伺阴兔，蛟龙望斗牛。

无嗟异飞伏，同气幸相求。
新宁伯家飨堂成赐额壮节
傅圭（明代）

战伐馀骸骨，勋庸有汗青。赐祠昭壮节，列爵重新宁。

雨露杉松茂，春秋黍稷馨。敬承孙子事，应慰在天灵。
初夏即事十二解
杨万里（宋代）

狭斜只解赏春红，秋菊冬梅不负公。
我道四时俱富贵，一杯催唤藕花风。
赠朱令中泮宫二首
傅察（宋代）

异时师盛德，此地喜同寮。
大璧完无玷，和钟小不恌。
尊罍倾笑语，车马费招邀。
莫使光阴度，从今便卜宵。
东窗
陆游（宋代）

萱草石榴相续开，数枝晚笋破苍苔。
背人红练穿林去，直是无情不再来。
禅院弈棋偶题
吴融（唐代）

裛尘丝雨送微凉，偶出樊笼入道场。半偈已能消万事，

一枰兼得了残阳。寻知世界都如梦，自喜身心甚不忙。

更约西风摇落后，醉来终日卧禅房。
陪江州李使君重阳宴百花亭
朱庆馀（唐代）

闲携九日酒，共到百花亭。醉里求诗境，回看岛屿青。
临江仙·长爱碧栏干影
晏几道（宋代）

长爱碧栏干影，芙蓉秋水开时。
脸红凝露学娇啼。
霞觞熏冷艳，云髻袅纤枝。
烟雨依前时候，霜丛如旧芳菲。
与谁同醉采香归。
去年花下客，今似蝶分飞。
春日田园杂兴
刘时可（宋代）

土膏初动雨初收，草径茅亭趣最幽。
坐睡略无朝市梦，踏歌时有里闾游。
半丘秧秫醉堪酒，五亩树桑寒可裘。
老圃老农诚足学，不成吾道付沧洲。
题莫云楼松月双清图二首 其二
范穆（明代）

枝头皓魄夜深悬，老翠模糊半湿烟。疑是龙潜沧海底，水晶宫里抱珠眠。
送元吉归河东
程自修（金朝）

独怜风格困尘埃，敢料天涯共酒杯。花鸟偏于前辈好，江山更酒后人哀。

颜回盗蹠终归命，诸葛曹丕岂论才。正自别离愁未透，更教柳色带青来。
煌煌京洛行
戴皓（南北朝）

欲知佳丽地，为君陈帝京。由来称侠窟，争利复争名。

铸铜门外马，刻石水中鲸。黑龙过饮渭，丹凤俯临城。

群公邀郭解，天子问黄琼。诏幸平阳第，骑指伏波营。

五侯同拜爵，七贵各垂缨。衣风飘遥起，车尘暗浪生。

舞见淮南法，歌闻齐后声。挥金留客坐，馔玉待钟鸣。

独有文园客，偏嗟武骑轻。
朝天宫习仪和甘司空几山韵三首 其三
孙承恩（明代）

琳宇千官集，新春万象苏。尧廷闻华祝，汉室陋嵩呼。

电绕开昌运，龙飞恊瑞图。圣明求治切，虚臆伫嘉谟。
沁园春·己丑十月，赵跃千先生六十称觞，前一月归里，命余填词，后阕念年老不归，且不作祝嘏语，皆先生意也
陆震（清代）

秋草蓬门，剥啄谁欤，起我闲眠。惊故人远访，翻疑是梦，清尊重把，私怪何缘。

昨岁东亭，别君九月，弹指花黄又一年。欣无恙，只近来双鬓，渐白于前。

似公六十堪怜。却孥寄、他乡甚日还。纵菊荒松老，室庐安在，牛眠马鬣，邱墓依然。

为嘱明春，归来故国，旧业还馀数顷田。如吾辈，更子孙相约，钓雨耕烟。
伯时二马 其一
释居简（宋代）

刁斗无声苜蓿秋，不知猿臂未封侯。尚堪汗滴沙场血，花结青丝恨络头。
咏露
董思恭（唐代）

夜色凝仙掌，晨甘下帝庭。不觉九秋至，远向三危零。

芦渚花初白，葵园叶尚青。晞阳一洒惠，方愿益沧溟。
寄知止
吕本中（宋代）

近有书来欲见寻，扁舟南下已春深。浊河远贯长淮水，峡岸遥瞻宝塔临。

杨子宦游常落拓，茂伦心事转崎嵚。云横雪拥蓝关路，总是平生愿学心。
未腊已见四白偶得数语呈子寿且述挽留之意
吴芾（宋代）

人言三日白兆丰年，四白欣逢向腊前。
细糁芦花初着地，乱飘柳絮忽漫天。
雅宜领客登台上，正欲开尊向酒边。
乐岁幸君同赋咏，若为归棹遽翩然。
雪花
虞仲文（宋代）

琼英与玉蕊，片片落前池。问著花来处，东君也不知。
贤牧堂
朱万年（宋代）

师睪使众作祠堂，要学朱张与郑王。
大家飞上梧桐树，自有旁人说短长。
挽徐季节先生
孙应时（宋代）

年过八十更精神，佚我房中自在身。
检点欺心无一发，薰涵和气似三春。
莫疑见识惊流俗，自是渊源到古人。
前辈凋零公又往，哀哀令我涕沾巾。
女冠子 访女道者
黄德贞（清代）

石床瑟冷。独坐还怜香影。翠岚重。南岳夫人庙，缑山仙女宫。

道超尘坱外，名籍绛霄中。麾尘松风里，世缘空。
寒食二首
苏辙（宋代）

寒食今年客汝南，余樽倾泻亦醺酣。
道人久厌世间浊，僧舍犹存肉食惭。
花折园夫时送客，饧留孙女尚分甘。
欲游紫极谁为伴，长揖孤松对不谈。
石塘歌呈吴侍郎
王奕（元代）

谁剜太素一拳石，石壳皴皱涵芳塘。
塘中清淑族查滓，积成土芳如浮航。
三千界分有南赡，休王帝伯更皇王。
尧衢涨作九年潦，秦火煎成百沸汤。
入昏出晓乌兔浴，韬风蓄电蛟龙藏。
巫姒凿开通浩浩，女娲炼熟补苍苍。
三山缥缈出塘外，人云此是蓬莱乡。
谁令海乾白石烂，黑风吹散天风裳。
鼋腥蜃秽贔屭立，虾螺鳅鳝生毫光。
西江老子一口吸，喷作万顷澄汪汪。
何当长啸挈斗柄，与君塘上酬酢倾天浆。
赠侯喜
韩愈（唐代）

吾党侯生字叔起，呼我持竿钓温水。
平明鞭马出都门，尽日温温荆棘里。
温水微茫绝又流，深如车辙阔容輈。
虾蟆跳过雀儿浴，此纵有鱼何足求。
我为侯生不能已，盘针擘粒投泥滓。
晡时坚坐到黄昏，手倦目劳方一起。
暂动还休未可期，虾温蛭渡似皆疑。
举竿引线忽有得，一寸才分鳞与鬐。
是日侯生与韩子，良久叹息相看悲。
我今温事尽如此，此事正好为吾规。
半世遑遑就举选，一名始得红颜衰。
人间事势岂不见，徒自辛苦终何为。
便当提携妻与子，南入箕颍无还时。
叔起君今气方锐，我言至切君勿嗤。
君欲钓鱼须远去，大鱼岂肯居沮洳。
焦山夜泊
王昙（清代）

华严灵馆压嶕峣，一片风烟接寂寥。大地星河围永夜，中江镫火见南朝。

鱼龙古寺三秋水，神鬼虚堂八月潮。独上数层扪北极，满天风露下银霄。
酬淮南牛相公述旧见贻
刘禹锡（唐代）

少年曾忝汉庭臣，晚岁空馀老病身。初见相如成赋日，

寻为丞相扫门人。追思往事咨嗟久，喜奉清光笑语频。

犹有登朝旧冠冕，待公三入拂埃尘。
村家
徐积（宋代）

阶前生蔓草，门外是多歧。老叟行无伴，儿童饱自嬉。

鸱群巢众树，狐迹过疏篱。不肯勤耕耨，丰凶为有时。
江天晓望次南仲韵
杨公远（宋代）

江天向晓缊轻寒，雾捲云收眼界宽。雁起沙头兵出戍，鹭翘柳上雪成团。

数声柔橹船初发，一片寒芦叶半乾。无奈满前诗料富，耽吟几致废朝餐。
宫词 其九十三
花蕊夫人徐氏（唐代）

春早寻花入内园，竞传宣旨欲黄昏。明朝驾幸游蚕市，暗使毡车就苑门。
送张集父分教越之上虞
连文凤（宋代）

此去横经涉远途，三江烟雨晚潮初。
颛孙岂是贪求禄，郑老从潮爱读书。
驻马晓吟曹庙桧，倚船时看舜乡鱼。
顾予挟册曾游此，故旧相逢为起居。
和子野四首 其一
仇远（元代）

旅食无生计，卑栖奈若何。饭惟供脱粟，衣未补香莎。

户外履常满，床头金不多。老为文学掾，一似旧恩科。
杂咏十首
方凤（宋代）

瑞世凤鸣阳，司晨鸡鸣丑。
呶呶取人憎，乱蝉合缄口。
天阴欲雪
项安世（宋代）

仰天再拜乞冬晴，十县租人要入城。
些子中间私意处，此身方在客中行。
简如皋赵买盐
宋伯仁（宋代）

倾盖相逢尽故人，如君喜色更津津。
三更虽共金樽月，半日难留玉尘尘。
淮海浮名徒惹手，田园归计好谋身。
何时同醉孤山路，笑捻梅花问早春。
别馨桂山
释文珦（宋代）

与君相见各华颠，握手松间感变迁。
能记灵山同听日，不疑绛县老人年。
难寻旧梦悲蝴蝶，替说新愁赖杜鹃。
无奈匆匆又还别，有诗须寄武康船。
题顾横波夫人墨兰图册 其七
柳如是（明代）

泣露啼烟三两枝，写来真作断肠辞。怀香老去凭谁惜，独抱奇姿只自知。
寄家书
佚名（宋代）

南轩北牖又东扉，取次园林待我归。
当路莫栽荆棘草，他年免挂子孙衣。
貂裘换酒 题“杨柳晚风深巷酒，桃花春水隔帘人”小影
谈印梅（清代）

暖气饧箫透。乍披图、裁红晕碧，艳阳如绣。记得灞桥携手处，摇曳风前杨柳。

千万绪、向谁分剖。楼上晚妆帘半捲，料个人、定为伤春瘦。

人不见，漫回首。

盈盈鸭绿空江皱。望参差、浓阴蘸影，小窗低覆。两岸夭桃红未了，已被云迷洞口。

但隐约、轻罗衣袖。春色撩人无赖甚，向前村、且醉如淮酒。

风景好，忍辜负。
咏史下·周处
陈普（宋代）

白额长蛇已就戡，不知贾郭更难堪。
东吴陆喜乡先罪，五等还应有第三。
好事近
管鉴（宋代）

有湖北之召

楚观落成初，还是诏书催发。却似爱山堂上，拜新除时节。

要知君自栋梁材，开藩暂南越。早建明堂一柱，去扶持天阙。
九日撷芳园会呈晏相公
梅尧臣（宋代）

今日始见菊，虽见未会开。
犹胜昔无酒，持望白衣来。
破纇浮金英，杂蚁已盈杯。
何必探丹萸，结佩上高台。
自不愧佳节，安听发鸿哀。
次韵赵去华提干夏日杂兴七首
苏泂（宋代）

山外情知更有山，几多突兀共巑岏。
一从梦到天坛后，转觉丘陵不足看。
题元人达摩像
弘历（清代）

碧眼虬髯紫，跏趺色即空。忽思游少室，石影得毋同。
兵部宋尚书
周必大（宋代）

北客今无几，公才合奋飞。再期骞禁密，仍世摄途归。

星动尚书履，霜留御史威。桑榆初未逼，何乃露先晞。
次韵杜监簿
方岳（宋代）

不须把浅不防秋，底事山樵亦过忧。
说与诸公那解此，但知两角战蜗牛。
四十咏 其三十二 方太常鹏
王世贞（明代）

庶子负书淫，终岁勤述作。谢病再起官，将因传礼乐。

鹤禁屣若遗，清卿秩仍削。悠悠见素心，所享不辞薄。
五月十五夜见月映树有作
沈周（明代）

圆月出树东，隔看被树挂。群叶相蒙茂，光采还透射。

玉盘虽隐映，其魄自整暇。脱树渐自高，万里大明奓。

了了太极圈，谁向虚空画。坐深已当头，其树势斯下。

小人蔽君子，暂尔何足讶。树月亦偶当，微吟聊譬借。
次韵王蒙泉见寄并和鄙作
方一夔（宋代）

夜雨连床忆旧时，鳞鸿难寄故人诗。怜君不察抱心久，写我何人问信迟。

两地云萍无定迹，一庭风月不分岐。寸衣换得天吴锦，岂是骚盟一字师。
舟过严州
戴表元（宋代）

溪石茸茸出，水泉滃滃悬。
衔杯仙洞顶，挂席客星边。
古岸鱼为市，穷乡茧当田。
生涯著处有，奔走愧华巅。
题元臣王熙端本堂所临宣和雪天芦雁图 其二
夏原吉（明代）

图画临来笔颇精，小窗閒玩足娱情。祇怜万里边城远，毳辇宵奔载不行。
奉和宽叔新桥之什
刘攽（宋代）

昔贤常夺鬲，彼圣犹伐树。物情喜崎倾，直道每龃龉。

况兹浑浑川，翻覆不可据。风波一生忧，忠信多逢怒。

阴虹架层云，雨气生寒冱。操舟虽云神，失势嗟已屡。

早师漆园学，一悟南华趣。理会定无闷，神全谅何惧。

吾道乘桴浮，斯文以筏喻。仰止金玉章，涣然谢烦虑。
石竹花
区仕衡（宋代）

凤摇衡浦岩边凉，露结江皋叶上霜。
小玉移来窗槛里，不胜愁思满潇湘。
次韵和吴侍郎寄致政张郎中以令子倅府迎侍河
宋庠（宋代）

序齿颠毛贵，传家子绶青。
兰芳应作膳，椿老别添龄。
逸豫鸿排陸，欢心鲤过庭。
几时陪雅集，醉弁一俄星。
梅花 其四
黄裳（宋代）

密移神化本无情，天篆横空木末荣。凝住雪花都不下，槎牙枝上放轻盈。
赠远二首
薛涛（唐代）

芙蓉新落蜀山秋，锦字开缄到是愁。
闺阁不知戎马事，月高还是望夫楼。

扰弱新蒲叶又齐，春深花发塞前溪。
知君未转秦关骑，月照千门掩袖啼。
宫词 其七十
张公庠（宋代）

诞圣嘉辰卜万年，寿觞初进起炉烟。仙韶才奏齐天曲，三十六宫人尽传。
山鬼篇赠姜历山
李序（元代）

山中鬼不独，山中亦城市。衣中环佩无玉声，直入人家弄书史。

小冠斑文剪湘竹，越衣芰制如流水。玉壶未竭歌未终，飘若空中野云起。

门前月色夜茫茫，门外秋风满千里。朝餐松柏露，暮食兰蕙花。

陇头青桂树，何处是君家。
过罗通守璋寓馆谈次有作三章 其一
姚燮（清代）

莫訾禀天薄，敢怨人事穷？古梅持本心，未肯邀东风。

君病畏出门，我亦如病慵。领此药灶烟，臭味差相通。

幽花当斜阳，静作醺颜红。除有蝴蝶魂，敛尔柔媚容。

沈沈两人对，貌澹心则浓。明窗拓虚洁，焉有纤尘蒙？
过云龙山人张天骥
苏轼（宋代）

郊原雨初足，风日清且好。
病守亦欣然，肩舆白门道。
荒田咽蛩蚓，村巷悬梨枣。
下有幽人居，闭门空雀噪。
西风高正厉，落叶纷可扫。
孤僮卧斜日，病马放秋草。
墟里通有无，垣墙任摧倒。
君家本冠盖，丝竹闹邻保。
脱身声利中，道德自濯澡。
躬耕抱羸疾，奉养百岁老。
诗书膏吻颊，菽水媚翁媪。
饥寒天随子，杞菊自撷芼。
慈孝董邵南，鸡狗相乳抱。
吾生如寄耳，归计失不早。
故山岂敢忘，但恐迫华皓。
従君学种秫，斗酒时相劳。
过石仲生斋看竹
傅维鳞（清代）

懒我曾多事，栽松始出阑。怜君青眼共，喜借绿筠看。

雨色凝新翠，山光割暮寒。隔篱才数武，日得醉来观。
戒事魔十诗
李兼（唐代）

仙居旧有祖师堂，坐落当初白塔乡。
眼见菜头头落地，今人讳说吕师囊。
与用文师
梅尧臣（宋代）

师名学佛者，何乃爱吾诗。
吾方嗟世人，各各事奔驰。
苍鹰绝海至，不异攫鼠鸱。
所趋有远近，所向皆馁饥。
漱水对无语，风动庭树枝。
鹊桥仙 题红绿梅
沈善宝（清代）

江南江北，水边月下、一样横斜疏影。昨宵花底独寻诗，又惊得、疏禽梦醒。

香生绛雪，寒生翠袖，绝似罗浮仙境。折枝欲寄垄头云，应不怕、东风吹尽。
百丈山六咏 其二 小涧
朱熹（宋代）

两崖交翠阴，一水自清泻。俯仰契幽情，神襟顿飘洒。
春晚
吴可（宋代）

蜂儿撷蕊趁花心，燕子衔泥掠柳阴。
处处浸身黄乍吐，护田肥水半篙深。
满江红 广陵吊古
王允持（清代）

落日西风，何处问、隋家宫阙。徒徙倚、竹西歌吹，雷塘烟月。

舞袖影随莹火暗，棹讴声逐龙舟没。最伤心、一片玉钩斜，埋香骨。

更乍起，悲笳咽。人未散，哀筝急。看残脂胜粉，淡妆浓抹。

绣帓依徊三妇艳，华灯冷落千门寂。笑樊川，空自许多情，肠堪结。
宫词三十三首
曹勋（宋代）

听政勤劳抚万方，暂留行殿驻钱塘。
已将轮对规行事，更向龙床阅谏章。
假山
仲并（宋代）

峰间碧琅玕，清风五月寒。
欲题无好语，支枕卷帘看。
和答刘子先舍人送行诗
韦骧（宋代）

梯险航深岐路赊，国恩未报敢咨嗟。感公秀句浑惊俗，送我孤踪远使巴。

民讼稀疏几吏隐，官居岑寂似山家。举头霄汉思贤躅，聊和来篇示拜嘉。
大资政张公挽词四首 其四
孙觌（宋代）

辇路追高躅，联翩接两驺。犹蟠倚天剑，尚舣济川舟。

元帅俄分阃，羁臣亦首邱。一抔相属地，回首涕交流。
送索都事赴浙东佥宪
杨翮（元代）

挟策事明主，出入承明庐。一为淮南宾，籍籍播清誉。

制诏擢御史，行台在东吴。间岁升幕府，遄闻复超除。

宾客出相送，饯饮西城陬。持节往何之，直指婺女墟。

东瓯杭于越，会稽薄海嵎。行部列郡中，山川郁盘纡。

长吏走上谒，县令为前驱。驷马何奕奕，高盖拥路衢。

观者咸叹息，云是今大儒。谁言钟鼎贵，曾不由诗书。

区区刀笔吏，安□遏亨涂。
杨柳枝 赠赵道济
马钰（金朝）

日里金鸡叫一声。梦初惊。清风枕上有馀清。酒初醒。雾卷云收天似水，月初明。虚堂寂寂绝尘情。性初平。
送刘光裔
张伯淳（宋代）

客里相逢意味投，自怜无地可依刘。及民不问官高下，奉檄难从我去留。

春事已随流水逝，湖光未卜几时游。悠悠千里共明月，别后相思付倚楼。
登孤屿
杨蟠（宋代）

把麾何所往，海上有名山。
潮落鱼堪拾，云低雁可攀。
一城仙岛外，双塔画图间。
当路谁知己，天应赐我闲。
到飞泉
曹勋（宋代）

晓入飞泉带月华，山如相识路如家。
百虫不响露初下，开尽一川荞麦花。
谢僧惠蒲履
张昱（元代）

大夫此日可徒行，蒲履深烦远寄情。
除是高僧求易得，自非巧手织难成。
春来见客身差健，老去看花步觉轻。
他日袈裟如过我，定须着此出门迎。
晋正德大豫舞歌二首 其一 正德舞歌
荀勖（魏晋）

人文垂则，盛德有容。声以依咏，舞以象功。干戚发挥，节以笙镛。

羽籥云会，翊宣令踪。敷美尽善，允协时邕。焕炳其章，光乎万邦。

万邦洋洋，承我晋道。配天作享，元命有造。上化如风，民应如草。

穆穆斌斌，形于缀兆。文武旁作，庆流四表。无竞维烈，永世是绍。
和仲弟十绝
刘克庄（宋代）

楼头吹彻几寒梅，推枕穿衣晓帐开。
蚁斗蜗争求予决，老夫身世自难裁。
饮城南道边古墓上逢中丞过赠礼部卫员外少室张道士
韩愈（唐代）

偶上城南土骨堆，共倾春酒三五杯。

为逢桃树相料理，不觉中丞喝道来。
谢郑广文和韵
郑清之（宋代）

春工沤丝呈巧力，红日如梭万花织，
爱花荡子不爱命，郊花骊姬似荀息。
草木摇落天地闭，贤哉梅也众不识。
灵根九转到仙品，千古离骚作书色。
涨晴痴暖动山意，攀翻健倒苍苔石。
高标底须雪后见，清芬每向闲中得。
花前失喜广文诗，柿叶书成点新墨。
三城侍郎寄示留题延庆寺二韵诗二章顷岁予肄
陈尧佐（宋代）

萤窗从此极研覃，坠简疑文访济南。
擬卜菟裘邻学所，龙香时爇御书龛。
采桑子 湘水舟中作
袁思古（五代）

湘江东去烟波静，挂席长空。两岸霜枫。一角斜阳闹晚红。

频年飘泊知何似，天际哀鸿。历历惊弓。万里云罗一梦中。
次韵文同学士春雪
赵抃（宋代）

东皇欲报丰年信，千里同云六幕阴。遇景大吟诗将手，与民偕乐使君心。

锦城阔暖无多积，岷岭高寒旋觉深。最是西园花木好，晓来妆点作瑶林。
喜景徐作小圃因怀东阁二绝句 其二
洪适（宋代）

白白朱朱手自栽，两年忆著满林开。莫教童稚轻攀折，惜取浓阴待我来。
句
高似孙（宋代）

旋作池来分剡曲，略教花处似苏堤。
野月
释惠琏（宋代）

野月今宵满，小庭人共瞻。
却愁人去后，残魄独窥檐。
失群雁
卢照邻（唐代）

三秋北地雪皑皑，万里南翔渡海来。欲随石燕沉湘水，

试逐铜乌绕帝台。帝台银阙距金塘，中间鹓鹭已成行。

先过上苑传书信，暂下中州戏稻粱。虞人负缴来相及，

齐客虚弓忽见伤。毛翎频顿飞无力，羽翮摧颓君不识。

唯有庄周解爱鸣，复道郊哥重奇色。惆怅惊思悲未已，

裴回自怜中罔极。传闻有鸟集朝阳，讵胜仙凫迩帝乡。

云间海上应鸣舞，远得鹍弦犹独抚。金龟全写中牟印，

玉鹄当变莱芜釜。愿君弄影凤凰池，时忆笼中摧折羽。
秋兴夜饮
陆游（宋代）

成都城中秋夜长，灯笼蜡纸明空堂。
高梧月白绕飞鹊，衰草露空啼寒螿。
堂上书生读书罢，欲眠未眠偏断肠。
起行百匝几叹息，一夕绿发成秋霜。
中原日月用胡历，幽州老酋著柘黄。
荣河温洛底处所，可使长作旃裘乡。
百金战袍雕鹘盘，三尺剑锋霜雪寒。
一朝出塞君试看，旦发宝鸡暮长安。
引剑酣歌亦壮哉。
要君共覆手中杯。
秋鸿阵密横江去，暮角声酣战雨来。
莫恨皇天无老眼，请看白骨有青苔。
中年倍觉流光速，行矣西郊又见梅。
感遇诗三十八首·其二十
陈子昂（唐代）

玄天幽且默，群议曷嗤嗤。
圣人教犹在，世运久陵夷。
一绳将何系，忧醉不能持。
去去行采芝，勿为尘所欺。
贤者之孝二百四十首 其一二四 李昙
林同（宋代）

养亲还乐道，不仕至终身。海内称高士，非专乡里人。
赠铁桥道人
罗素月（明代）

仙郎昨到洞天时，花下閒拈笔一枝。收拾春山漫归去，岂应窗下画娥眉。
洪都病中梦与太白同登峨嵋亭有赋
吴泳（宋代）

翠浮天宇两眉修，不著尘寰半点愁。
锦袍仙人去不反，乘月忽作斯亭游。
月悬水底不受捉，牛渚矶翻酒星落。
气涌如山白浪掀，声悲动地终风作。
我思吊古登翠微，点橙旧题无白诗。
生平白眼睨力士，焉肯妩媚歌峨嵋。
杨林渡头采石口，一处风寒几兵守。
寄语中流把柁翁，莫使江山落人手。
忆江南·今日相逢花未发
冯延巳（五代）

今日相逢花未发，
正是去年，别离时节。
东风次第有花开，
恁时须约却重来。
重来不怕花堪折，
只怕明年，花发人离别。
别离若向百花时，
东风弹泪有谁知。
秋日王龙津观物园
林士元（明代）

碧苔山深草堂絜，王子情□野兴悠。修竹烟霞凝玉扃，万松风露接清秋。

放歌剧饮不尽意，落日出林还泛舟。山童载酒更呼酌，天畔雷鸣翻白鸥。
卖松者
齐己（唐代）

未得凌云价，何惭所买真。自知桃李世，有爱岁寒人。

瑟瑟初离涧，青青未识尘。宁同买花者，贵逐片时春。
赠欧少年
梁元柱（明代）

谁自誇年少，交能不有家。多君擅词藻，于我挹芳华。

斗焰寒双锷，龙文合五花。悠悠嗟世路，共许事还赊。
读文信国题颜鲁公祠诗碑
吴定璋（清代）

丞相征兵汗马驰，鲁公祠下特题诗。不图一旅勤王地，同此空弮冒刃时。

慷慨悲歌存《正气》，淋漓碧血满《桓碑》。两贤心事真千古，落日西风戈欲挥。
题苏养直词翰巨轴
曾慥（宋代）

元祐文章绝代无，为盟主者眉山苏。旧闻宗匠为诗匠，今见东湖说后湖。

寂寞香山老居士，浩荡烟波古钓徒。澜翻翰墨惊人眼，一段清冰在玉壶。
世无百年人
王梵志（唐代）

世无百年人，强作千年调。
打铁作门限，鬼见拍手笑。
解佩令（木犀）
王千秋（宋代）

花儿不大，叶儿不美。只一段、风流标致。淡淡梳收，已赛过、骚人兰芷。古龙涎、怎敢□气。

开时无奈，风斜雨细。坏得来、零零碎碎。著意收拾，安顿在、胆瓶儿里。且图教平声梦魂旖旎。
韦晤宅听歌
欧阳詹（唐代）

服制虹霓鬓似云，萧郎屋里上清人。

等闲逐酒倾杯乐，飞尽虹梁一夜尘。
显圣寺庭枸杞
黄庭坚（宋代）

仙苗寿日月，佛界承露雨。
谁为万年计，乞此一抔土。
扶疏上翠万，磊落缀丹乳。
去家尚不食，出家何用许。
正恐落人间，采剥四时苦。
养成九节杖，持献西王母。
虎啸岩
梁章钜（清代）

首路平肩舆，伊轧如过艇。延缘惑新蹊，恰有山灵请。

岚光露西岫，雨意接东岭。始知集云关，尚在凌霄顶。

腾空横卓阔，俯覆作幽屏。回身迷去踪，艮背诧来境。

谁烦巨灵擘，作此广厦迥。法雨悬有声，宾曦悄无影。

镇心觅泉窦，惜力支茶鼎。逢僧不言禅，说虎久无怲。

焉得山中人，招我蹈箕颍。斯游固非偶，此意竟谁领。

颇嫌执图经，琐琐划八景。
和袭美冬晓章上人院
陆龟蒙（唐代）

山寒偏是晓来多，况值禅窗雪气和。病客功夫经未演，

故人书信纳新磨。闲临静案修茶品，独旁深溪记药科。

从此逍遥知有地，更乘清月伴君过。
单于川对雨二首
苏味道（唐代）

崇朝遘行雨，薄晚屯密云。缘阶起素沫，竟水聚圆文。

河柳低未举，山花落已芬。清尊久不荐，淹留遂待君。

飞雨欲迎旬，浮云已送春。还从濯枝后，来应洗兵辰。

气合龙祠外，声过鲸海滨。伐邢知有属，已见静边尘。
【越调】小桃红
倪瓒（元代）

陆庄风景又萧条，堪叹还堪笑。世事茫茫更谁料，访鱼樵。后庭玉树当时调，可怜商女，不知亡国，吹向紫鸾箫。

一江秋水澹寒烟绿，水影明如练。眼底离愁数行雁，雪晴天。绿苹红蓼参差见，吴歌荡桨，一声哀怨，惊起白鸥眠。

五湖烟水未归身，天地双蓬鬓。白酒新篘会邻近，主酬宾。百年世事兴亡运，青山数家，渔舟一叶，聊且避风尘。
寻小舟东下忽见巨舰有作
王庭圭（宋代）

本是蓬头渔钓客，飘如行脚水云僧。谁家巨舰和州载，笑我扁舟一叶轻。
华阳吟三十首
白玉蟾（宋代）

曹溪一路透泥丸，只在丹田上下间。
解使金翁媒姹女，朝云暮雨满巫山。
浣溪沙 其二 仿饮水词只求貌似却无题目也
梁鼎芬（清代）

杜牧清词未算狂。鬓丝禅榻好时光。玉阑干外是银塘。

塞雁书时千里远，砌虫声到四更凉。梦魂飞不到红墙。
追和李太白姑熟十咏 其一 姑熟溪
郭祥正（宋代）

源从丹湖来，奔流朝北极。双桥跨长虹，千艘济民食。

日华动清晓，岸柳摇行色。文王未出猎，垂竿人莫识。
郊庙朝会歌辞方皇乐歌
佚名（隋代）

礼有五经，无先祭礼。
即时伸虔，惟时兴洗。
品物吉蠲，威行济济。
锡之印嘏，来歆屺悌。
先兄至能远忌丙寅十一月十七日行都谢氏家寓作
陈著（宋代）

人生有兄弟，手足相扶持。兄死我独生，我生独何为。

父母生我我，我忆我儿痴。兄出我挽袖，兄入我迎衣。

低头嗅我头，垂手牵手随。指望我长成，口授书与诗。

嘉定癸未春，授笔题春词。词云青春过，二十七年期。

谶语殊可怪，河鱼忽乘之。缠绵日以革，医药穷所施。

我父解衣典，我母躬爨炊。犹谓病有瘳，谁料终莫医。

家徒四壁立，正赖兄撑支。进有功名望，退有菽水资。

胡然遽止此，门户将依谁。风雨屋栋倾，江海亡楫维。

父母相持哭，二姊哭抚尸。时我甫十岁，痛哭已深知。

我今五十三，梦见犹涕洟。今日是何日，有感兄死时。

老泪滴复滴，往事那可思。回首天地閒，阋墙何人斯。

我抱无兄恨，且为世道悲。耿耿不成句，聊以示诸儿。
又和喜雨四首
刘克庄（宋代）

白头无复驾征骖，薄有田庐汾水南。
但使金穰堪拾穗，何曾玉水欠包酣。
莫辞社酒传三爵，犹胜障泥趁六参。
不必宗文扶亦可，老人不饮似微酣。
仲春夜客航值雪
释行海（宋代）

夜航忧雪到桑麻，冬暖春寒感物毕。
中有五陵年少客，只怜桃杏冻无花。
闻笛 其二
释居简（宋代）

煖力轻盈透凤膺，借商唤得老龙应。不知孤负秋多少，盍向坡翁谢不能。
次韵原博宾之舜咨鸣治赐宴联句 其一
程敏政（明代）

一派钧韶合内筵，叨陪还厕玉堂仙。虎贲队拥戈三百，鹤酝材高斗十千。

镐邑风云春燕喜，尧阶簪绂晓蝉联。词林四度沾嘉会，鬓压宫花忆少年。
晚春
姜特立（宋代）

品物趋时慰寂寥，静观玄化自超遥。
鹦因求友偏饶舌，柳为含绵嫩折要。
学士院端午贴子二十七首 皇太妃阁五首
苏辙（宋代）

晓起钟犹凝，朝回露欲干。
逡巡下清跸，委曲问平安。
压蔗出寒下，敲冰簇画堂。
人间正礻半暑，天上绝清凉。
九夏清斋奉至尊，消除疠疫去无痕。
太医争献天师艾，瑞雾长萦尧母门。
纨扇新裁冰雪余，清风不隔纻罗疏。
飞升漫写秦公子，荣谢应怜汉婕妤。
渺渺金河入禁垣，渐台雨过碧波翻。
共传太液龙舟稳，不似南方竞渡喧。
题昭君图
王灼（宋代）

朔风吹鬓影，犹抱琵琶立。
胡儿在何许，边头羽书急。
渔父辞
毛直方（宋代）

得鱼穿柳持上溪，溪村杳杳屋稀稀。
莫怪渔翁头易白，去年买鱼人又非。
甲午元日忆用韫
余继登（明代）

他日逢元日，开樽我对君。此时吾谢客，翻怪尔离群。

懒醉长安酒，空瞻海峤云。弟兄寥落甚，嗒矣坐宵分。
北第同赏牡丹
韩琦（宋代）

正是花王谷雨天，此携尊酒一凭轩。阳台几日徒惊梦，息国经年又不言。

但得留连词客醉，算难回避蜜蜂喧。自从标锦输先手，羞见妖红作状元。
偈颂七十六首
释师范（宋代）

天上无弥勒，人间无释迦。
烧香礼拜谁，唵摩尼达哩吽{左口右发}吒。
二月三日杨芝田招同易农饮，和易农二首 其二
钱陆灿（清代）

残梅邀赏趁新晴，百罚深杯诗不成。金谷行厨今日事，玄亭载酒古人情。

青山来往陶潜县，芳草荣枯季子城。夜雨紞紞和戍鼓，并催花落恨难平。
闲居寄苗发
司空曙（唐代）

渐向浮生老，前期竟若何。独身居处静，永夜坐时多。

厌逐青林客，休吟白雪歌。支公有遗寺，重与谢安过。
舟中遇陆棣兄西归数风得广陵二三子书知迟晚…垫西岸作
萧颖士（唐代）

林乌遥岸鸣，早知东方曙。波上风雨歇，舟人叫将去。

苍苍前洲风，的的回沙鹭。水气清晓阴，滩声隐川雾。

旧山劳魂想，忆人阻洄溯。信宿千里馀，佳期曷由遇。

前程入楚乡，弭棹问维扬。但见土音异，始知程路长。

寥寥晚空静，漫漫风淮凉。云景信可美，风潮殊未央。

故人江皋上，永风念容光。中路枉尺书，谓余琼树芳。

深期结晤语，竟夕恨相望。冀愿崇朝霁，吾其一苇航。
钱道人赞
陆游（宋代）

栟榈冠，青芒屩，上天下夫不骑鹤。
唤作神仙渠不肯，道是凡人我又划，会稽城中且賣藥。
石千里来自崑山陈阔未几倏尔言别辄成诗少舒
陈之茂（宋代）

乌鹊巢空坛，鸾凤伏荆杞。
怀抱发永叹，感深念君子。
斯人在空谷，弗御纨与绮。
松柏培不荣，芝兰种不起。
浩浩岁月移，日暮雪霜底。
物理固非常，循环有终始。
但保千金躯，清尊倾绿蚁。
和段季承左藏惠四绝句
杨万里（宋代）

个个诗家各筑坛，一家横割一江山。
秪知轻薄唐将晚，更解攀翻晋以还。
丙戌重九用东坡丙子重九韵 其二
张佩纶（清代）

故人夙戒我，同搴北山去。乘兴忽中败，劳哉章使君。

今年山雨足，高土生苔纹。奔流下冀野，糜沸如汤沄。

恤邻不闭籴，佳节敢犒勤。荒居尚得蟹，惠与三老分。

此邦岁独乐，蔬蕨缘溪濆。我忧亦何补，闲入麋鹿群。

尽遣百朋从，随在生幽欣。邻翁为我计，便乞营田耘。
梦同诸公饯仲文梦中坐上作
梅尧臣（宋代）

已许郊间陈祖席，少停车马莫催行。
刘郎休恨三千里，樽酒十分听我倾。
洞仙歌 其三
易顺鼎（清代）

凉波下上，有罗云碧绉。一朵莲花便香透。记闹红双舸，惨绿单花，当日个、曾赋佳人雪藕。

蘋乡清绝处，比似江南，只少沿堤水杨柳。认得旧文鸳，照影年年，怕不等、秋风先瘦。

向烟雨中间听菱歌，问归计何时，五湖三亩。
春日田园杂兴
缺名（元代）

社近记穿黄茧子，雨前趱摘紫枪茶。
送董伯和西归
陈著（宋代）

叶叶青霞衣，来赴山中期。
相看到忘言，日夜春风吹。
昨夜雨潇潇，今日君欲归。
人生如梦寐，世道正嶮巇。
我发白已委，况堪生别离。
君归不可驻，我心得君知。
阑干与云平，白鸟来片飞。
安得身有翼，长与相追随。
举手一揖别，不作儿女悲。
一樽尚可同，百里非天涯。
送李明府赴滑州
韩翃（唐代）

渭城寒食罢，送客归远道。乌帽背斜晖，青骊踏春草。

酒醒孤烛夜，衣冷千山早。去事沈尚书，应怜词赋好。
送客出城西
陈与义（宋代）

邓州谁亦解丹青，画我羸骖晚出城。
残年政尔供愁了，末路那堪送客行。
寒日满川分众色，暮林无叶寄秋声。
垂鞭归去重回首，意落西南计未成。
二月二日过吴德仁二首 其二
刘挚（宋代）

三径长篱依断崖，筑堂能向紫溪开。案头日有青精饭，堈面常浮白玉醅。

坐对云山飞鸟没，笑看花木早春回。高情不厌城中客，更许时时杖履来。
题陈履元画玉山草堂图
卫仁近（元代）

万木阴阴覆草堂，湘帘低下净琴张。逶迤万里桥南路，彷佛百花潭上庄。

白鸟向人飞个个，好山当户立苍苍。披图想见人清绝，为写新诗并晚凉。
恭和御制礼记彻章诗
刘克庄（宋代）

临决遗经自圣衷，固殊野外与淹中。
五三典礼勤稽古，十六星霜久积功。
倚席居然惭寡浅，登床安敢紊卑崇。
防民不在文为末，端击宫庭实践充。
题潮阳石塔寺
黄公度（宋代）

投檄真成出瘴乡，篮舆渐喜到僧坊。
长风解事吹江雨，乞与行人五月凉。
人间
许月卿六（宋代）

人间潇洒柳塘仙，三遣诗来各四篇。
安得左螯右杯酒，与君烂醉柳塘边。
期男祖志未至
尹廷高（元代）

失学嗟何及，应门望汝贤。来迟春雨后，立尽夕阳天。

山店村村柳，江湖日日船。何时占鹊喜，袖简拜庭前。
月夜泛舟
李流谦（宋代）

苦雨边日夜，佳月遭薄蚀。
晚风散积霭，水天忽改碧。
江皋放幽步，露下襟袂湿。
划然湖海兴，如骥不受勒。
扁舟系枯柳，渔子虑已熟。
哕起勿作难，解缆破秋色。
移我坐空旷，四顾竦毛骨。
山空木叶脱，岸断石脚出。
舍舟访邻叟，醉卧不纳客。
何必见安道，意行无适莫。
书生亦底事，忍冻犯蛟窟。
可怜空事业，坐恐清景失。
归来定何得，索酒更深酌。
上士不言喻，下士笑局局。
太白下羌江，苏仙游赤壁。
风流共一时，作诗记今夕。
次韵谢处州乡人二首
项安世（宋代）

黄花和露作深秋，志士临风惜壮猷。
靡靡道途空接淅，摇摇心事剧县旒。
儿时童木今盈抱，老去还家莫漫游。
侧耳乡书上霄汉，圣朝宾贡似成周。
到庐阜谒清虚
曹勋（宋代）

足趼踰千里，仙山岂易逢。欲将遮日手，款扣拨云峰。

奎壁垂无极，星辰拱几重。师心微太漠，不碍白云封。
和王晋卿题李伯时画马
苏轼（宋代）

督邮有良马，不为君所奇。
顾收纸上影，骏骨何由归。
一朝见萦策，蚁封惊肉飞。
岂惟马不遇，人已半生痴。
坐间见装成早梅数枝
吴芾（宋代）

正欲攀条折蕊看，忽惊枝上雪斑斑。不知妙手新装缀，误使衰翁为解颜。
衡山福严寺二十三题为梓上人赋 其七 定心石
张翥（元代）

燕坐百念息，湛然方寸间。相无分彼我，空已判真顽。

魑魅来相试，刍尼去不还。众人笑痴衲，长日此看山。
水蛭
白玉蟾（宋代）

屋宅才蜗大，身躯与蚓般。楚王吞不得，敕赐鹭鸶餐。
书扇
文彦博（宋代）

莫结新情断旧情，斯言明载坐忘篇。心名口诵为深戒，祗恐迷情逐景牵。
览友生古风
李咸用（唐代）

伯牙鸣玉琴，幽音随指发。不是钟期听，俗耳安能别。

高山闲巍钟，流水声呜咽。一卷冰雪言，清泠冷心骨。

分明古雅声，讽谕成凄切。皴bq老松根，晃朗骊龙窟。

荆璞且深藏，珉石方如雪。金多丑女妍，木朽良工拙。

奸宄欺雷霆，魑魅嫌日月。蝶迷桃李香，鲋惘江湖阔。

不寐孤灯前，舒卷忘饥渴。
恭次家大人初抵季弟海陵官舍之韵
孙应求（宋代）

舟渡金山过广陵，湾头略可计淮程。
回瞻建业祥烟绕，北望长安落日明。
野旷春农虚地力，霜清晓角动边声。
中原雠耻非难复，子弟皆思死父兄。
偈颂一百三十六首
释惟一（宋代）

故人义重，访我岩扉。
鸟啼花笑，云淡风微。
莫怪坐来频劝酒，自从别后见君稀。
信陵君窃符救赵
司马迁（两汉）

魏公子无忌者，魏昭王少子，而魏安釐王异母弟也。昭王薨，安釐王即位，封公子为信陵君。

公子为人，仁而下士 ，士无贤不肖，皆谦而礼交之，不敢以其富贵骄士。士以此方数千里争往归之，致食客三千。当是时，诸侯以公子贤，多客，不敢加兵谋魏十余年。

魏有隐士曰侯嬴，年七十，家贫，为大梁夷门监者。公子闻之，往请，欲厚遗之。不肯受，曰：“臣修身洁行数十年，终不以监门困故而受公子财。”公子于是乃置酒，大会宾客。坐定，公子从车骑，虚左，自迎夷门侯生。侯生摄敝衣冠，直上载公子上坐，不让，欲以观公子。公子执辔愈恭。侯生又谓公子曰：“臣有客在市屠中，原枉车骑过之。”公子引车入市，侯生下，见其客朱亥，俾倪，故久立与其客语，微察公子，公子颜色愈和。当是时，魏将相宗室宾客满堂，待公子举酒；市人皆观公子执辔。从骑皆窃骂侯生。侯生视公子色终不变，乃谢客就车。至家，公子引侯生坐上坐，遍赞宾客，宾客皆惊。酒酣，公子起，为寿侯生前。侯生因谓公子曰：“今日嬴之为公子亦足矣！嬴乃夷门报关者也，而公子亲枉车骑自迎嬴，于众人广坐之中，不宜有所过，今公子故过之。嬴欲就公子之名，故久立公子车骑市中，过客，以观公子，公子愈恭。市人皆以嬴为小人，而以公子为长者，能下士也。

于是罢酒，侯生遂为上客。

侯生谓公子曰：“臣所过屠者朱亥，此子贤者，世莫能知，故隐屠间耳。”公子往，数请之，朱亥故不复谢。公子怪之。

魏安釐王二十年，秦昭王已破赵长平军，又进兵围邯郸。公子姊为赵惠文王弟平原君夫人，数遗魏王及公子书，请救于魏。魏王使将军晋鄙将十万众救赵。秦王使使者告魏王曰：“吾攻赵，旦暮且下，而诸侯敢救赵者，已拔赵，必移兵先击之。”魏王恐，使人止晋鄙，留军壁邺，名为救赵，实持两端以观望。平原君使者冠盖相属于魏，让魏公子曰：“胜所以自附为婚姻者，以公子之高义，为能急人之困。今邯郸旦暮降秦而魏救不至，安在公子能急人之困也！且公子纵轻胜，弃之降秦，独不怜公子姊邪？”公子患之，数请魏王，及宾客辨士说王万端。魏王畏秦。终不听公子。

公子自度终不能得之于王，计不独生而令赵亡，乃请宾客，约车骑百余乘，欲以客往赴秦军，与赵俱死。行过夷门，见侯生，具告所以欲死秦军状。辞决而行，侯生曰：“公子勉之矣！老臣不能从。”公子行数里，心不快，曰：吾所以待侯生者备矣，天下莫不闻，今吾且死，而侯生曾无一言半辞送我，我岂有所失哉？”复引车还，问侯生。侯生笑曰：“臣故知公子之还也。”曰：“公子喜士，名闻天下。今有难，无他端，而欲赴秦军，譬若以肉投馁虎，何功之有哉？尚安事客？然公子遇臣厚，公子往而臣不送，以是知公子恨之复返也。”公子再拜，因问。侯生乃屏人间语曰：“嬴闻晋鄙之兵符常在王卧内，而如姬最幸，出入王卧内，力能窃之。嬴闻如姬父为人所杀，如姬资之三年，自王以下，欲求报其父仇，莫能得。如姬为公子泣，公子使客斩其仇头，敬进如姬。如姬之欲为公子死，无所辞，顾未有路耳。公子诚一开口请如姬，如姬必许诺，则得虎符夺晋鄙军，北救赵而西却秦，此五霸之伐也。”公子从其计，请如姬。如姬果盗兵符与公子。

公子行，侯生曰：“将在外，主令有所不受，以便国家。公子即合符，而晋鄙不授公子兵，而复请之，事必危矣。臣客屠者朱亥可与俱，此人力士。晋鄙听，大善；不听，可使击之。于是公子泣，侯生曰：“公子畏死邪？何泣也？”公子曰：“晋鄙嚄唶宿将，往恐不听，必当杀之，是以泣耳，岂畏死哉？”于是公子请朱亥。朱亥笑曰：“臣乃市井鼓刀屠者，而公子亲数存之，所以不报谢者，以为小礼无所用。今公子有急，此乃臣效命之秋也。”遂与公子俱。公子过谢侯生。侯生曰：“臣宜从，老不能，请数公子行日，以至晋鄙军之日北乡自刭，以送公子。”公子遂行。

至邺，矫魏王令代晋鄙。晋鄙合符，疑之，举手视公子曰：“今吾拥十万之众，屯于境上，国之重任。今单车来代之，何如哉？”欲无听。朱亥袖四十斤铁椎椎杀晋鄙。公子遂将晋鄙军。勒兵，下令军中曰：“父子俱在军中，父归。兄弟俱在军中，兄归。独子无兄弟，归养。”得选兵八万人，进兵击秦军。秦军解去，遂救邯郸，存赵。赵王及平原君自迎公子于界，平原君负栏矢为公子先引。赵王再拜曰：“自古贤人，未有及公子者也！”当此之时，平原君不敢自比于人。

公子与侯生决，至军，侯生果北乡自刭。

魏王怒公子之盗其兵符，矫杀晋鄙，公子亦自知也。已却秦存赵，使将将其军归魏，而公子独与客留赵。
谢胡编校惠药医膝病遂以药名赋
刘黻（宋代）

益智莫如愚，谁甘遂作非。
年增思续断，亲老续当归。
起石安吟久，防风见客稀。
前胡古君子，松节自相依。
寒鸦词
张耒（宋代）

寒鸦来时九月天，黄梁萧萧人刈田。
啼声清哀晚纷泊，迭和群音和且乐。
朋飞聚噪动百千，颈腹如霜双翅玄。
风高日落田中至，部队崩腾钲鼓沸。
高林古道榆柳郊，落叶晴霜荆棘地。
志士朝闻感岁华，田家候尔知寒事。
垄头雪消牛挽犁，荡漾春风吹尔归。
投寒避暖竟何事，长伴燕鸿南北飞。
我滞穷城未知返，为尔年年悲岁晚。
扁舟东下会有期，明年见尔长淮岸。
重过七星岩祝明府招同南海王明府岩集时余以制帅戴公出访后至遂成长夜之饮赋谢
张萱（明代）

旧游重过便神驰，昏黑能来席更移。何事不随仙令舄，自怜错顾尚书期。

娟娟新月还须照，滚滚飞觞莫愬迟。卜昼多君兼卜夜，风流不数习家池。
和陶渊明二十首 其十九
陈造（宋代）

昔人蚁壤游，方复诧贵仕。回首辞穷约，投分感知己。

邻鼓惊边隅，得无豢养耻。战酣日为却，血尸三百里。

推枕视窗日，前事皆可纪。向来心营营，乃始得真止。

彼此谁贤愚，所持那足恃。
梅山
戴表元（宋代）

梅尉功成后，安知不此来。
路逢耕者问，山寺化人开。
樵陇低通海，茶村暖待雷。
谈玄亦可隐，不用垦蒿莱。
柬徐圣甫兼寄曾自昭
王邦畿（明代）

蚤春从一别，别绪近何如。昨日闻人语，喜君能读书。

延年遵服气，过夏善防虚。一为呼曾子，新诗祈寄予。
黄菊二十首
史铸（宋代）

斜照明明射竹篱，黄花能与岁寒期。
人疑五柳先生宅，消得携觞与赋诗。
怀旧
陆游（宋代）

青城之西溪谷深，道翁巢居独鼓琴。
一杯松留我宿，夜半虎啸风生林。
和向大夫坐韵
彭龟年（宋代）

道义交情不用盟，鸣谦肯作震雷惊。
论功平勃非吾事，付与人间仔细评。
出京
杨时（宋代）

旅泊惊秋意，尘沙变客衣。
明星烂河汉，残月暗帘帷。
风柳斜斜转，云帆片片飞。
穷愁添别病，衰晚意多违。
示黄吉甫
王安石（宋代）

三山半落青天外，势比凌歊宋武台。
尘世难逢开口笑，生前相遇且衔杯。
偈颂六十五首
释普济（宋代）

铁蒺藜椎，转弄转危。
丹霞烧木佛，院主落须眉。
南山炉添今日火，作者不同归。
呈似表
李处权（宋代）

闻说烟尘近，惊奔道路长。
人生何草草，天意竟茫茫。
山鸟寒亡路，溪花湿更香。
飘零值君子，老眼慰悲凉。
迁善斋铭
王庭圭（宋代）

击石出火，鼓钟得声。不鼓不击，寂无声形。人之有善，物中最灵。

揉以学问，其识乃明。跛鳖千里，六骥不行。玉不加琢，器何由成。

吾观成叔，挺挺有立。学有渊源，家声赫熠。深山大泽，龙蛇蟠蛰。

实无所迁，假迁而入。犹天之升，不落阶级。参辰殊途，追莫能及。
田舍即事十首 其七
刘克庄（宋代）

条桑女子两鬟垂，车马过门未省窥。生长柴门蓬户里，安知世有二南诗。
松花玉石屏歌
弘历（清代）

鬼工磨刃斸山骨，女娲乏材补天窟。琉璃罘罳失颜色，光夺青铜凛毛发。

不圆而方崒且屼，都尉戆直绛侯讷，勤思负扆其可忽。
绕佛阁 为李武曾题长斋绣佛图小像
陈维崧（清代）

冷笺雪砑，纤腻滑笏，恰称烘写。偷玩閒把。有人认是，年时瘦司马。

俊游都雅。帽影蘸粉，衫缕沾麝。蛮雨啼鹧。略记小驿，奢香醉题帕。

旧事一弹指，可惜花开多易谢。此后鬓丝，吴霜将暗惹。

且料理心情，消向莲社。茜竿低亚。捧一轴迦文，绡带轻洒。

傍风前、竛竮斜挂。
琴曲歌辞。三峡流泉歌
李季兰（唐代）

妾家本住巫山云，巫山流水常自闻。玉琴弹出转寥夐，

直似当时梦中听。三峡流泉几千里，一时流入深闺里。

巨石奔崖指下生，飞波走浪弦中起。初疑喷涌含雷风，

又似呜咽流不通。回湍曲濑势将尽，时复滴沥平沙中。

忆昔阮公为此曲，能使仲容听不足。一弹既罢复一弹，

愿似流泉镇相续。
假面铺
任希夷（宋代）

圣朝久变文身俗，四海谁非革面人。
此他胡为名未改，犹胜酬伪必言真。
四面山田中独出二并峰正如假山
王洋（宋代）

黛色因依四面同，田间独并碧玲珑。
两家茅舍依山住，不在诗中在画中。
赋帘
李世民（唐代）

参差垂玉阙，舒卷映兰宫。珠光摇素月，竹影乱清风。

彩散银钩上，文斜桂户中。惟当杂罗绮，相与媚房栊。
行者刺血写莲经求度
释居简（宋代）

七卷六万言，十指一滴血。尽是一乘法，无同亦无别。

看佗禅讲一讥剑佩，大似羊鹿强分途辙。尽教他火宅前各自东西，更休说化城中普请超越。

汝但逐字写过，逐字点发，一点著一点，一丿著一丿。

应以比丘身得度者，即现比丘身而为说。
山人笑渡行
章甫（宋代）

溪流水势曲又曲，古渡济人日不足。招招舟子在中流，两岸遥闻橹声促。

东岸渡来西岸人，西岸待渡还相续。渡头溪水流出山，人在山头高处瞩。

当时结伴入山深，乱云何处寻芳躅。不知世上有风波，烟霞以外了无欲。

今日出上望滔滔，毋乃旁观笑当局。造物非以人拘拘，逸者荣兮劳者辱。

夫人自甘逸与劳，山水何曾分雅俗。红尘静处暮烟横，山自空青水自绿。
呈知郡汪少卿
方岳（宋代）

集英赐对已专城，竟指炉烟上翠瀛。
跸静共传新太守，砚寒仍是旧书生。
诗如霜月五更晓，人与梅花一样清。
昨夜紫阳山雪外，漏传鼓角亦分明。
念奴娇（裁成渊明归去来辞）
米友仁（宋代）

阑干倚处。戏裁成、彭泽当年奇语。三径荒凉怀旧里，我欲扁舟归去。鸟倦知还，寓形宇内，今已年如许。小窗容膝，要寻情话亲侣。

郭外粗有西畴，故园松菊，日涉方成趣。流水涓涓千涧上，云绕奇峰无数。窈窕经丘，风清月了，时看烟中雨。萧然巾岸，引觞寄傲衡宇。
春日 其二
释道潜（宋代）

清溪白石晓磷磷，洗露桃花两岸新。欲觅刘郎家住处，但闻鸡犬不逢人。
宫词三十三首
曹勋（宋代）

圣德隆昌纪绍兴，稍驯逆虏会清明。
须知不待黄河报，自有天威靖太平。
麦青青
潘伯脩（元代）

大麦青青三月中，东邻欲尽西邻空。几人忍死待麦熟，麦方掉头摇晚风。

嗟来麦语汝，天已一月雨。麦今不自保，况乃未秋先易主。

岂不闻二月卖新丝，麦苗典尽秋无期。
出城道傍决明盛开可喜
吴则礼（宋代）

篱落秋逾晚，鸡豚地更偏。
何时有蓬户，无处著金钱。
芒屦林边石，茶铛涧底泉。
心知鸿雁到，老子爱江天。
青玉案·年年社日停针线
黄公绍（宋代）

年年社日停针线。怎忍见、双飞燕。今日江城春已半。一身犹在，乱山深处，寂寞溪桥畔。
春衫著破谁针线。点点行行泪痕满。落日解鞍芳草岸。花无人戴，酒无人劝，醉也无人管。
曹允大邀游西湖穷日之力继以夜月
郭之奇（明代）

里湖淡淡外湖泓，山光如坠水光平。水水山山何尽极，清歌妙舞日盈盈。

主人爱湖兼爱客，为余酤酒向湖倾。买舟携酒竭游力，湖水湖山纷送迎。

一日思穷山水意，西湖笑杀起秋声。我无歌舞添湖景，聊从山水问湖情。

但使一杯为湖醉，稍迟东月又湖生。湖生月色千年好，月与湖光一片成。

歌舞人归云尽灭，水山秋至露如英。此时万籁宜俱寂，湖月偕谁共秋清。
题水陆院矮棕榈
洪朋（宋代）

短短一棕榈，葱茜聊可悦。如何后岁寒，生气未衰歇。

脱身斤斧中，甘心形影拙。况叹风雨姿，拄策日已昳。
送杜少府之任蜀州
王勃（唐代）

城阙辅三秦，风烟望五津。
与君离别意，同是宦游人。
海内存知己，天涯若比邻。
无为在歧路，儿女共沾巾。
偈颂二十五首
释如净（宋代）

心念分飞，如何措手。
赵州狗子佛性无，只个无字铁扫帚。
扫处纷飞多，纷飞多处扫。
转扫转多，扫不得处拚命扫。
昼夜竖起脊梁，勇猛切莫放倒。
忽然扫破太虚空，万别千差尽豁通。
修西方十二时 其十
道镜　善导（唐代）

人定亥，深心念佛真三昧。十地高人尚尔修，将知不信宁非罪。
和雨崖吴提弄奉母夫乘雨中登鲁公亭
释道璨（宋代）

白发照黄花，薄晚散幽步。
何年乘五云，来自三神屿。
膝下千载乘，富贵等儒素。
西风天地秋，细雨江城莫。
酒酣拍阑干，忧时起愁绪。
怀哉平原公，孤忠乃吾与。
重此一臂力，日月容易去。
观竞渡（一作刘禹锡诗，一作张建封诗）
薛逢（唐代）

三月三日天清明，杨花绕江啼晓莺。使君未出郡斋内，

江上已闻齐和声。使君出时皆有引，马前已被红旗阵。

两岸罗衣破鼻香，银钗照日如霜刃。鼓声三下红旗开，

两龙跃出浮水来。擢影干波飞万剑，鼓声劈浪鸣千雷。

雷声冲急波相近，两龙望标目如瞬。江上人呼霹雳声，

竿头彩挂虹霓晕。前船抢水已得标，后船失势空挥桡。

疮眉血首争不定，输岸一朋心似烧。只将标示输赢赏，

两岸十舟五来往。须臾戏罢各东西，竟脱文身请书上。

吾今细观竞渡儿，何殊当路权相持。不思得所各休去，

会到摧舟折楫时。
赠湘南渔父
刘长卿（唐代）

闻君何所适，暮暮逢烟水。独与不系舟，往来楚云里。

钓鱼非一岁，终日只如此。日落江清桂楫迟，纤鳞百尺深可窥。

沈钩垂饵不在得，白首沧浪空自知。
闻大愿和尚顺世三首 其一
贯休（唐代）

王室今如燬，仍闻丧我师。古容图得否，内院去无疑。

岳鬼月中哭，松龛雪次隳。直须文五色，始可立高碑。
四月望再游西湖十首 其二
陈造（宋代）

杰屋修垣著画图，连连胜士逸人居。乘闲我亦无羁束，竹杖芒鞋信所如。
奉次徐梅所知司谒龙江精舍之作
林弼（明代）

临漳自昔号淳厖，天遣明公莅此邦。幸有清尊开北海，岂无涸此待西江。

红依幕府才应屈，白战诗坛气未降。珍重龙门振遗响，洪钟从此莫微撞。
句
段全（宋代）

斜搊花脚面，阔大打廉搋。
依韵和乌程子著作四首其一县署西园
梅尧臣（宋代）

春入西园何苦夸，我曾狂醉洛城花。
如今老大都无兴，独坐晴轩看落霞。
和郑康道喜雪
曹勋（宋代）

东方已明云海立，怪来雀噪争枝集。
凛气著人不苦寒，老境增衣欲重袭。
忽惊朔吹翔腊白，陇亩为祥时适及。
稍闻清响食蚕声，渐看落檐倾粟粒。
萦梅阁竹巧相积，透隙穿窗莫能戢。
散盐蔽空诚非虚，回风作舞势方急。
历乱瓦沟已一撇，纷泊何假鲛人泣。
但喜弥空絮影下，不管沾衣玉尘湿。
谷口先生好出词，韵险致高俱足给。
嘉言浩若长河注，答问殊非古井汲。
乘时和乐致上瑞，屡丰固非一朝缉。
须知天门开九重，布化调无密呼吸。
明朝称贺明光宫，高冠长剑千官入。
句
陈荐（明代）

尘静山川狂鹿死，雷惊天地老龙飞。
送僧归护国寺 其一
钱惟演（宋代）

曹溪有真嗣，是名大知识。得法三十年，堂堂坐岩石。

忽徇云玺招，暂屈冥鸿翼。褰裳度王城，夙驾来军壁。

陆泉正持戒，到溉方蔬食。晨炉薝卜霏，夜榻氍毹积。

金钵稻脂香，琼瓯茗花碧。高谈入幽固，默对探虚寂。

学精西竺言，诗妙南朝格。与游欣雾润，鄙吝犹泉涤。

遽忆五芝春，悠然理归策。伊予病且老，末景如驹隙。

惭为中军帅，更玷台臣席。无功翊熙明，何力当优绩。

莲社久栖心，华簪聊寄迹。愿辞食地封，永事弥天释。
少年游 游鉴湖 以上四十二首词，见天一阁本
张可久（元代）

美人歌舞竞湖中。秋镜簇春红。载酒船来，洗花雨过，清似水晶载。御罗单扇题新字，争看蕺山翁。石上棋残，松边曲破，策马入樵风。
闻倪正甫尚书台评
王迈（宋代）

人从捷径博公侯，一老堂堂去不留。
谁向帝前谗陆贽，不令王不着居州。
修名已立公何欠，直道难行国可忧。
安得上方三尺剑，为渠断取佞臣头。
上解梁潘学士十韵
魏野（宋代）

尽继祖风流，其如髩未秋。
石渠陈表让，山郡折资求。
舜禹城分界，神仙岳映楼。
淫祠随处毁，学校逐乡修。
密疏多亲写，狂诗少自收。
通宵营有乐，度岁狱无囚。
酒席围红粉，盐池照碧油。
药同方士煉，壶共野僧投。
瓦砾今徒献，琼瑶旧未酬。
几多怀抱事，欲去复迟留。
书历科状元策后
陈曾寿（清代）

国家养士恩潭潭，临轩诏问尤尊严。焚香士求忠孝一，大廷策对天人三。

传胪归去驰御道，戴花拥马倾城瞻。虽云三年此故事，风行海澨歆穷檐。

持世长物只论语，众流截断群阴潜。空山腐儒风雨夜，掩卷寤寐唐虞酣。

鼓荡群动纳至静，止乱岂复劳兵戡。君臣意周礼至重，气象如日升东岩。

范公先忧自襕衫，何况天子门生衔。一生吃著语至陋，蒿梁硪柱视所担。

君不见流芳百世文文山，又不见万年遗臭留梦炎。
寿乡守张秘阁
方大琮（宋代）

秋气高寒公始生，禀姿多得圣之清。
官箴未许冰为洁，心事真堪月比明。
久合紫囊还于世，却令皂盖历三城。
凭谁尽纪前张政，只听村谣里唱声。
寄牟禾山公
罗洪先（明代）

石莲洞畔自结屋，夜听林蛬朝牧犊。五年不见武昌人，千里伤心楚州绿。

武昌城头车盖多，使君门前雀可罗。晏起加餐身健否，无翼当如会面何。
赴琼州次大蓼滩风雨交作寒未艾也其势欲雪
曾丰（宋代）

挈家随牒一阳初，视险如夷舟当车。
赣石罅中渔路寝，楚天包处燕蘧庐。
木无弃本藏于密，江不辞流受以虚。
万物外吾诗者少，惜乎南燕久归欤。
送伸仲归漆塘以语及君臣际经书满腹中为韵十首 其七
葛胜仲（宋代）

乱后等蓬转，风雨摧敝庐。寄身菰城南，诛茅缚幽居。

家山在何许，清梦时一如。南鸟每怀越，北马常嘶胡。

天狼今未落，中原犹羽书。归欤不即赋，此心耿朝晡。

一廛肯相容，卜室终桑榆。
寄孙元忠 其二十九
孔平仲（宋代）

江上今朝寒雨歇，翛然欲下阴山雪。山巅朱凤声嗷嗷，白鹄翅垂眼流血。

老夫清晨梳白头，杖藜徐步立芳洲。使我残年但饱吃，微躯此外更何求。
长沙驿前南楼感旧
柳宗元（唐代）

海鹤一为别，存亡三十秋。
今来数行泪，独上驿南楼。
寒雨感怀呈斯远三首 其三
赵蕃（宋代）

平生几交游，念往常恍惚。始从五州数，却自他邦述。

徐州殒川鱼，叶县飞凫舄。吴兴罢童迎，汉殿空履迹。

鲸鱼渺洪波，长城堕立壁。元龙漫豪气，子云终执戟。

诗坛绝韩吕，诗友无道释。文章固能传，事业竟何得。

是皆我深知，半亦君旧识。更将写其心，悲甚不能笔。
上广东运副马少卿寿十口号
曾丰（宋代）

侯星转作使臣星，馹传轺车得按行。
天节前驱乡衣出，蒋出摇动大江清。
题画扇钱叶省郎越中行 其一
朱同（明代）

三月钱塘春渐浓，老松长吼海门风。故人一别知何处，天外青山是越中。
洞仙歌（丁巳元夕大雨）
赵师侠（宋代）

元宵三五。正好嬉游去。梅柳蛾蝉斗济楚。换鞋儿、添头面，只等黄昏，恰恨有、些子无情风雨。

心忙腹热，没顿浑身处。急把灯台炙艾炷。做匙婆、许葱油，面灰画葫芦，更漏转，越煞不停不住。待归去、犹自意迟疑，但无语空将，眼儿厮觑。
九日题越州光孝观壁
赵蕃（宋代）

小槛丛花未肯香，客中我亦忘重阳。
要酬风雨满城句，旱合四郊尘政黄。
九日诗冯伯田王俊甫刘元煇杨泰之见和复次韵
方回（元代）

空经虚纬费来之，弦急常由瑟柱危。
壮似阴山歌敕勒，悲于易水和渐离。
崎岖万古无穷事，酩酊重阳几句诗。
剩喜故人会吾意，东篱何日酹残枝。
化州道中
屈大均（明代）

百里尽珍禽，林中交好音。落花封虎迹，流水澹人心。

误踏峰峰叶，贪眠处处阴。仆夫忧日暮，驱马去骎骎。
黄庭坚传
脱脱等 撰（元代）

黄庭坚字鲁直，洪州分宁人。幼警悟，读书数过辄诵。舅李常过其家，取架上书问之，无不通，常惊，以为一日千里。举进士，调叶县尉。熙宁初，举四京学官，第文为优，教授北京国子监，留守文彦博才之，留再任。苏轼尝见其诗文，以为超逸绝尘，独立万物之表，世久无此作，由是声名始震。知太和县，以平易为治。时课颁盐策，诸县争占多数，太和独否，吏不悦，而民安之。

哲宗立，召为校书郎、《神宗实录》检讨官。逾年，迁著作佐郎，加集贤校理。《实录》成，擢起居舍人。丁母艰。庭坚性笃孝，母病弥年，昼夜视颜色，衣不解带，及亡，庐墓下，哀毁得疾几殆。服除，为秘书丞，提点明道宫兼国史编修官。绍圣初，出知宣州，改鄂州。章惇、蔡卞与其党论《实录》多诬，俾前史官分居畿邑以待问，摘千余条示之，谓为无验证。既而院吏考阅，悉有据依，所余才三十二事。庭坚书“用铁龙爪治河，有同儿戏”。至是首问焉。对曰：“庭坚时官北都，尝亲见之，真儿戏耳。”凡有问，皆直辞以对，闻者壮之。贬涪州别驾、黔州安置，言者犹以处善地为骫法。以亲嫌，遂移戎州，庭坚泊然，不以迁谪介意。蜀士慕从之游，讲学不倦，凡经指授，下笔皆可观。

徽宗即位，起监鄂州税，签书宁国军判官，知舒州，以吏部员外郎召，皆辞不行。丐郡，得知太平州，至之九日罢，主管玉隆观。庭坚在河北与赵挺之有微隙，挺之执政，转运判官陈举承风旨，上其所作《荆南承天院记》，指为幸灾，复除名，羁管宜州。三年，徙永州，未闻命而卒，年六十一。

庭坚学问文章，天成性得，陈师道谓其诗得法杜甫，学甫而不为者。善行、草书，楷法亦自成一家。与张耒、晁补之、秦观俱游苏轼门，天下称为四学士，而庭坚于文章尤长于诗，蜀、江西君子以庭坚配轼，故称“苏、黄”。轼为侍从时，举以自代，其词有“瑰伟之文，妙绝当世，孝友之行，追配古人”之语，其重之也如此。初，游灊皖山谷寺、石牛洞，乐其林泉之胜，因自号山谷道人云。
念奴娇 送陈其年归荆溪
钱肃润（明代）

君才如此，是天生人物，从来希有。屈宋于今成鼎立，子建平分八斗。

疋马燕台，联镳菟苑，赋出争傅口。乌丝新调，傲他秦七黄九。

忆昔意气拿云，文章腾焰，直唾功名手。此日雄心犹肮脏，每对青天搔首。

俄上龙山，寻过鸿水，访我烟霞友。来朝归去，且倾今夜杯酒。
过于鳞郡斋分赋十二体得名字
王世贞（明代）

春草骅骝出帝京，如何握手又孤城。主恩司马郎仍在，客礼元龙坐尽惊。

稍为清樽驱黯澹，渐携孤抱斗峥嵘。朱弦晓并漳河色，白羽秋閒汉塞兵。

闻道太行兼郡事，始知严助厌承明。新篇直已藏机甚，怪尔犹存海内名。
春日即事次韵
曾几（宋代）

秾李花如许，殊胜灼灼红。
只言开似雪，不道去随风。
胜日从吾党，衰年念此翁。
诗情犹可强，杯勺不能同。
送司勋子才丈赴梓州
苏轼（宋代）

别日已苦迫，见日未可期。
曷不惜此日，相从把酒卮。
人生初甚乐，譬若枰上棋。
纵横听汝手，聚散岂吾知。
胡为复嗟叹，实恨相识迟。
念昔非亲旧，闻名自童儿。
不见常隐忧，见之百忧披。
相从未云几，别泪遽已垂。
有如云间鹤，影过落寒池。
举头已千里，可见不可追。
我本蜀诸生，能言公少时。
初为成都掾，治狱官苦卑。
高才绝伦辈，邦伯忘等夷。
是时最少年，白晰未有髭。
风流能痛饮，敏捷好论诗。
勇于韝上鹰，不啻囊中锥。
去蜀曾未久，得县复来眉。
簿书纷满前，指画涣无疑。
一年吏已服，渐能省鞭笞。
二年民尽信，不复烦文移。
三年厌闲寂，终日事桐丝。
客来投其辖，醉倒不容辞。
至今三十年，父老犹嗟咨。
东川晚乃至，观者塞路岐。
但见东人喜，不知西人悲。
如今又继往，人事亦可奇。
嗟此信偶然，或云数使之。
王城多高爵，要路人争驰。
公来席未暖，去不淅晨炊。
屡为蜀人得，毋乃天见私。
吾徒本学道，穷达理素推。
况为二千石，所至搔乐嬉。
细思为县日，宾友存者谁。
或终卧茅屋，或去悬金龟。
或已登鬼籍，墓木如门楣。
感时何倏忽，抚旧应涕洟。
紫绶著更好，红颜蔚不衰。
权奇玉勒马，阿那胡琴姬。
逢人可与乐，慎勿苦相思。
翌日约客有和者再用韵四首
魏了翁（宋代）

妙处和春莫遣知，晚尊随柳逐花移。
落花绣地春深日，翠柳篵空月上时。
长相思
钟蕴（清代）

针懒拈。香懒添。仲春天气喜游园。相呼杨柳边。

爱春妍。惜春旋。一夜催残风雨天。飞花满画帘。
题黄鲁直集
魏泰（宋代）

端求古人遗，琢抉手不停。方其拾机羽，往往失鹏鲸。
忠孝图
彭汝砺（宋代）

君亲等乾坤，恩义俱罔极。浮生一毫发，尽出覆载力。

我思古之人，节义有遗则。以身托万事，糜殒终无啬。

名教落编简，不与日月蚀。世薄道亦微，纲常堕荆棘。

想像不可追，徘徊意悽恻。燕卿真士雄，绘素见颜色。

谋惟引深思，摩揣穷多识。金朱宠纯懿，斧钺诛奸慝。

欲将春秋法，转徙示九域。肥陵泮宫庭，收拾在四壁。

千年土中身，精神回翰墨。峥嵘列星辰，奴隶生叹息。

已死疑可求，欲语嗟复默。清风飒冰霜，直气森剑戟。

富贵喜图画，蓄聚穷千亿。丹青彼虽工，龟鉴吾自得。

愿言同此心，论世师盛德。当使忠孝风，自家刑邦国。